পিরোজপুর সরকারি উচ্চ বিদ্যালয়

পিরোজপুর সরকারি উচ্চ বিদ্যালয় বাংলাদেশের পিরোজপুর জেলার একটি ঐতিহ্যবাহী ও সম্মানজনক সরকারি মাধ্যমিক শিক্ষাপ্রতিষ্ঠান। ১৯০৯ সালে প্রতিষ্ঠিত এই বিদ্যালয় সময়ের স্রোতে নানা পরিবর্তনের মধ্য দিয়েও দক্ষিনাঞ্চলের শ্রেষ্ঠতম শিক্ষালয়গুলোর তালিকায় শীর্ষস্থান ধরে রেখেছে। দেড় শতাব্দীর কাছাকাছি দীর্ঘ পথচলায় বিদ্যালয়টি দেশের অসাধারণ ব্যক্তিত্বদের স্মৃতি ধারণ করে আছে। ইত্তেফাকের প্রতিষ্ঠাতা সম্পাদক তফাজ্জল হোসেন মানিক মিয়া, কবি আহসান হাবিব, শিক্ষাবিদ কবির চৌধুরীসহ বহু গুণী ব্যক্তিত্ব এই বিদ্যালয়ের গৌরবময় উত্তরাধিকার সমৃদ্ধ করেছেন। পিরোজপুর জেলা শহরের কেন্দ্রস্থলে সুবিস্তৃত প্রাঙ্গণজুড়ে দাঁড়িয়ে থাকা বিদ্যালয়ের বিশাল ভবন ইতিহাস, ঐতিহ্য ও গৌরবের প্রতীক। প্রভাতি ও দিবা—এই দুই শিফটে পরিচালিত বিদ্যালয়টিতে ৪র্থ থেকে ১০ম শ্রেণি পর্যন্ত পাঠদান করা হয়। এসএসসি পরীক্ষায় বরিশাল শিক্ষা বোর্ডে ধারাবাহিকভাবে শীর্ষস্থান অধিকার করে বিদ্যালয়টি ইতোমধ্যে দেশের অন্যতম সেরা শিক্ষাপ্রতিষ্ঠান হিসেবে স্বীকৃতি অর্জন করেছে। বর্তমানে বিদ্যালয়টিতে প্রায় ১৩০০ শিক্ষার্থী অধ্যয়নরত এবং প্রতিষ্ঠানের ভারপ্রাপ্ত প্রধান শিক্ষক হিসেবে দায়িত্ব পালন করছেন জনাব মোঃ বাবর তালুকদার। শিক্ষা, সাহিত্য, কলা, রাজনীতি, প্রশাসন, ব্যবসা-বাণিজ্য এবং বিনোদন জগতে উজ্জ্বল অবদান রাখা দেশবরেণ্য বহু ব্যক্তিত্ব এই বিদ্যালয়ের প্রাক্তন শিক্ষার্থী, যা প্রতিষ্ঠানটিকে আরও গৌরবমণ্ডিত করেছে।
 ইতিহাস 
ব্রিটিশ সরকার প্রশাসনিক সুবিধার্থে ১৮৫৯ সালে পিরোজপুরকে একটি স্বতন্ত্র মহাকুমা হিসেবে ঘোষণা করে। এ ঘোষণার পর মহকুমাটি ধীরে ধীরে শহর বা সদরে রূপ নিতে শুরু করে। ১৮৬৫ সালের মধ্যেই এখানে শিক্ষিত ও সচেতন জনগোষ্ঠীর বসতি গড়ে ওঠে। এর ধারাবাহিকতায় ১৮৬৬–৬৭ সালে স্যার জন লরেন্সের সময় বর্তমান পিরোজপুর সরকারি উচ্চ বিদ্যালয় “ন্যাশনাল স্কুল” নামে একটি নিম্ন-মাধ্যমিক বিদ্যালয় হিসেবে আত্মপ্রকাশ করে।

নয়া বসতির শিক্ষাবান্ধব জনগোষ্ঠীর সন্তানদের শিক্ষার প্রয়োজনীয়তা মেটাতে প্রতিষ্ঠিত ন্যাশনাল জুনিয়র স্কুলে ছাত্রসমাগম দ্রুত বৃদ্ধি পায় এবং উচ্চ শিক্ষার তীব্র চাহিদার কারণে ১৮৮২ সালে বিদ্যালয়টি উচ্চ মাধ্যমিক পর্যায়ে উত্তীর্ণ হয়। পরবর্তীকালে বিদ্যালয়ের প্রয়োজনীয় অবকাঠামো নির্মাণের জন্য ১৮৮৫ সালের ১৪ ডিসেম্বর ব্রিটিশ সরকার ৬.৬৮ একর জমি বিদ্যালয়ের নামে প্রদান করে।

তৎকালীন প্রশাসনিক কেন্দ্রীকরণ ও উপনিবেশিক স্বার্থরক্ষার্থে পিরোজপুর সদরে আইনজীবী, মোক্তার, চিকিৎসক, কবিরাজ, ব্যবসায়ী ও আদালতের কর্মচারীদের বসতি গড়ে ওঠে। এ সমাজের অগ্রসর চিন্তার কিছু মানুষ—উগ্রকণ্ঠ রায়, বিনোদ লাল মুখার্জী, অম্বিকা চরণ সরকার, কালিকান্ত সরখেল উকিল, পিয়ারী লাখ বসু, প্রিয়নাথ বসু, প্রিয়নাথ মিত্র প্রমুখ—বিদ্যালয়ের প্রতিষ্ঠায় গুরুত্বপূর্ণ ভূমিকা পালন করেন।

কালের পরিক্রমায় ব্রিটিশ প্রশাসনের নিকট বিদ্যালয়টি ধীরে ধীরে “স্বদেশী আদর্শে প্রভাবিত” একটি প্রতিষ্ঠান হিসেবে বিবেচিত হতে থাকে। এর পটভূমিতে ১৯০৯ সালের ১৯ এপ্রিল বিদ্যালয়টি সরকারি উচ্চ বিদ্যালয় হিসেবে ঘোষণা করা হয় এবং একই বছরের ১ জুলাই প্রতিষ্ঠানটি সরকারি উচ্চ মাধ্যমিক বিদ্যালয় হিসেবে কার্যক্রম শুরু করে। পরের বছর, ১৯১০ সালে, সরকারের আস্থাভাজন শিক্ষক বিজয় কৃষ্ণ সেনকে প্রধান শিক্ষক হিসেবে নিয়োগ দেওয়া হয়; তিনি প্রায় ১৪ বছর ব্রিটিশ প্রশাসনের নীতিমালা অনুসারে বিদ্যালয় পরিচালনা করেন।

১৯২৪ সালে শেরে বাংলা এ কে ফজলুল হক বঙ্গীয় সরকারের শিক্ষামন্ত্রী নিযুক্ত হলে তিনি বিদ্যালয়ের জন্য ছাত্রাবাস নির্মাণের উদ্যোগ নেন। তাঁরই প্রচেষ্টায় ১৯৩৪ সালে মুসলিম ছাত্রাবাস (পাকা দালান) এবং পৃথক হিন্দু ছাত্রাবাস (টিনসেড) নির্মিত হয়। পাশাপাশি পূর্ব-পশ্চিমমুখী একটি বড় টিনসেড ভবনও নির্মিত হয়। ১৯৬০ সালে একটি দ্বিতল ছাত্রাবাস নির্মাণ সম্পন্ন হয়।

বাংলাদেশের বর্তমান মিড-ডে মিল ব্যবস্থার মতো বিদ্যালয়ে প্রায় শতবর্ষ আগে থেকেই শিক্ষার্থীদের জন্য টিফিন সরবরাহ প্রথা চালু ছিল। তখন থেকেই বিদ্যালয়ের লাইব্রেরি, বিজ্ঞানাগার, কমনরুম ও ভূগোল কক্ষ প্রতিষ্ঠিত হয়। শীত ও গ্রীষ্ম—দুটি মৌসুমেই বিদ্যালয়ের বার্ষিক ম্যাগাজিন প্রকাশ হতো। ১৯৩৪ সালের ম্যাগাজিনটির সম্পাদক ছিলেন সেই সময়ের শিক্ষার্থী মাস্টার হাবিব (পরবর্তীতে খ্যাতিমান কবি আহসান হাবিব)।

দক্ষিণাঞ্চলের প্রধান শিক্ষা আকর্ষণ হয়ে ওঠায় মহকুমাভুক্ত এলাকা ছাড়াও দূরবর্তী এলাকার ছাত্রদের জন্য বর্তমান উকিলপাড়ায় একটি অস্থায়ী ছাত্রাবাস নির্মাণ করা হয়। পরবর্তীতে আরও একটি ভবন নির্মিত হয়, যা বর্তমানের নতুন হোস্টেল ও পুরোনো বিজ্ঞানাগারের মাঝামাঝি অবস্থিত ছিল। ১৯৬১ সালে ভয়াবহ ঘূর্ণিঝড়ে টিনসেড ভবনটি বিধ্বস্ত হলে বর্তমানের সুবিশাল দ্বিতল প্রশাসনিক ভবনটি নির্মাণ করা হয়। ২০০৫ সালে স্কুল চত্বরে আরও একটি নতুন দ্বিতল ছাত্রাবাস নির্মিত হয়।

বর্তমানে বিদ্যালয়টি মোট ৮.৮২ একর জমির উপর প্রতিষ্ঠিত।

 শিক্ষার্থীদের পোশাক 
পিরোজপুর সরকারি উচ্চ বিদ্যালয়ের নির্দিষ্ট বিদ্যালয়-পরিচ্ছদ (ইউনিফর্ম) হলো ফুলহাতা সাদা শার্ট ও সাদা প্যান্ট। সঙ্গে থাকবে কালো বেল্ট এবং সাদা কেডস। শীতকালে নীল রঙের সোয়েটার বাধ্যতামূলকভাবে ইউনিফর্মের অংশ হিসেবে ব্যবহৃত হয়। 

 কৃতি প্রাক্তন শিক্ষার্থী 

 ১ শতাব্দী ১ যুগ উৎযাপন 
আগামী ০৩ ডিসেম্বর, ২০২১ খ্রিস্টাব্দে পিরোজপুর সরকারী উচ্চ বিদ্যালয়ের  - ১ শতাব্দী ১ যুগ  পূর্তি উপলক্ষে বিদ্যালয়ের প্রাক্তন ছাত্রদের নিয়ে এক মেগা পুনর্মিলনীর আয়োজন করা হয়েছে।

তথ্যসূত্র

বিষয়শ্রেণী:পিরোজপুর জেলার বিদ্যালয়
বিষয়শ্রেণী:১৯০৯-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:১৯০৯-এ ব্রিটিশ ভারতে প্রতিষ্ঠিত
বিষয়শ্রেণী:পিরোজপুর সদর উপজেলা
বিষয়শ্রেণী:বাংলাদেশের উচ্চ বিদ্যালয়
বিষয়শ্রেণী:বাংলাদেশের সরকারি মাধ্যমিক বিদ্যালয়